b"\n_START_ARTICLE_\nDred Scott vastaan Sandford\n_START_PARAGRAPH_\nDred Scott vastaan Sandford (engl. Dred Scott v. Sandford tai Dred Scott Decision) oli Yhdysvaltain korkeimman oikeuden p\xc3\xa4\xc3\xa4t\xc3\xb6s vuodelta 1857. P\xc3\xa4\xc3\xa4t\xc3\xb6ksen mukaan Afrikasta Yhdysvaltoihin tuoduilla mustilla tai heid\xc3\xa4n j\xc3\xa4lkel\xc3\xa4isill\xc3\xa4\xc3\xa4n ei ollut perustuslaillisia oikeuksia tai Yhdysvaltain kansalaisuutta. Samalla oikeus tuomitsi Missourin kompromissin, jossa liittovaltio kielsi uusien orjaosavaltioiden hyv\xc3\xa4ksymisen 36\xc2\xb030' leveyspiirin pohjoispuolella, perustuslain vastaiseksi. T\xc3\xa4m\xc3\xa4 oli vasta toinen kerta Yhdysvaltain historiassa, kun korkein oikeus julisti Yhdysvaltain kongressin hyv\xc3\xa4ksym\xc3\xa4n lain laittomaksi (ensimm\xc3\xa4inen oli Marbury vastaan Madison). Korkein oikeus p\xc3\xa4\xc3\xa4tti tapauksesta 6. maaliskuuta 1857 \xc3\xa4\xc3\xa4nin 7\xe2\x80\x932. P\xc3\xa4\xc3\xa4t\xc3\xb6s kiihdytti maassa vellonutta kahtiajakoisuutta orjuuden suhteen ja vaikutti osaltaan Yhdysvaltain sis\xc3\xa4llissodan syttymiseen. P\xc3\xa4\xc3\xa4t\xc3\xb6st\xc3\xa4 pidet\xc3\xa4\xc3\xa4n korkeimman oikeuden huonoimpana p\xc3\xa4\xc3\xa4t\xc3\xb6ksen\xc3\xa4 ja yhten\xc3\xa4 t\xc3\xa4rkeimmist\xc3\xa4 Yhdysvaltain perustuslakiin liittyvist\xc3\xa4 tapauksista._NEWLINE_Dred Scott vastaan Sandford -p\xc3\xa4\xc3\xa4t\xc3\xb6st\xc3\xa4 k\xc3\xa4ytettiin ennakkotapauksena 1860\xe2\x80\x93luvun loppupuolelle asti, jolloin perustuslain  13. ja 14. lis\xc3\xa4ys hyv\xc3\xa4ksyttiin. 13. lis\xc3\xa4yksess\xc3\xa4 kiellettiin orjuus kaikkialla Yhdysvalloissa, ja 14. lis\xc3\xa4yksess\xc3\xa4 my\xc3\xb6s kaikille tummaihoisille taattiin Yhdysvaltain kansalaisuus ja t\xc3\xa4m\xc3\xa4n seurauksena my\xc3\xb6s kaikille kansalaisille kuuluvat perustuslailliset oikeudet.\n_START_SECTION_\nTausta\n_START_PARAGRAPH_\nDred Scott oli Virginian osavaltiossa syntynyt orja, jonka armeijal\xc3\xa4\xc3\xa4k\xc3\xa4ri John Emerson osti Saint Louisin kaupungissa Missourissa. He muuttivat armeijan mukana ja asuivat muun muassa Wisconsinin territoriossa, jossa orjuus oli laitonta. Siell\xc3\xa4 Scott meni naimisiin Harriet Robinsonin kanssa, ja t\xc3\xa4m\xc3\xa4n omistajuus siirtyi Emersonille. Emersonin kuoltua vuonna 1843 Scottien omistus siirtyi h\xc3\xa4nen leskelleen, Irene Emersonille, joka asui heid\xc3\xa4n kanssaan j\xc3\xa4lleen Missourissa.\n_START_SECTION_\nAlempien oikeusasteiden k\xc3\xa4sittelyt\n_START_PARAGRAPH_\n6. hein\xc3\xa4kuuta 1846 Dred ja Harriet Scott nostivat syytteen vapaudestaan Irene Emersonia vastaan. Osavaltion aikaisemmissa oikeustapauksissa oli p\xc3\xa4\xc3\xa4tetty, ett\xc3\xa4 jos orja oli asunut v\xc3\xa4lill\xc3\xa4 vapaassa osavaltiossa ja palasi sitten Missouriin, h\xc3\xa4nell\xc3\xa4 oli oikeus vapauteen. Periaatteena oli, \xe2\x80\x9dkerran vapaa, aina vapaa\xe2\x80\x9d. Ensimm\xc3\xa4inen oikeudenk\xc3\xa4ynti kuitenkin raukesi (engl. mistrial). Kun uutta oikeudenk\xc3\xa4ynti\xc3\xa4 odotettiin, Irene Emerson meni uusi naimisiin ja muutti muualle, ja h\xc3\xa4nen veljens\xc3\xa4 John F. A. Sanford j\xc3\xa4i hoitamaan asioita Missouriin. Dred Scottin palkat j\xc3\xa4\xc3\xa4dytettiin odottamaan p\xc3\xa4\xc3\xa4t\xc3\xb6st\xc3\xa4 siit\xc3\xa4, onko h\xc3\xa4n vapaa vai orja. Vuonna 1850 pidetty uusi oikeudenk\xc3\xa4ynti vapautti Scottin orjuudesta, mutta siskonsa puolesta toiminut Sanford vei tapauksen Missourin korkeimpaan oikeuteen. Korkein oikeus kumosi alemman oikeuden p\xc3\xa4\xc3\xa4t\xc3\xb6ksen sek\xc3\xa4 useita aikaisempia p\xc3\xa4\xc3\xa4t\xc3\xb6ksi\xc3\xa4 ja korvasi \xe2\x80\x9dkerran vapaa, aina vapaa\xe2\x80\x9d -periaatteen orjuutta kannattavalla retoriikalla._NEWLINE_Scottin lakimiehet nostivat haasteen Sanfordia vastaan liittovaltion oikeudessa. (Sanfordin nimi kirjoitettiin v\xc3\xa4\xc3\xa4rin oikeusasiakirjoissa.) Sanfordin lakimiehet taas nostivat esille kysymyksen siit\xc3\xa4, voiko tummaihoinen henkil\xc3\xb6 olla Yhdysvaltain kansalainen. He my\xc3\xb6s argumentoivat, ett\xc3\xa4 orjat olivat perustuslain suojelemaa yksityisomaisuutta, eik\xc3\xa4 kongressilla siten ollut ollut oikeutta kielt\xc3\xa4\xc3\xa4 orjuutta territorioissa. N\xc3\xa4in ollen Missourin kompromissi ei olisi lainvoimainen, eik\xc3\xa4 Scott olisi koskaan edes ollut vapaa.\n_START_SECTION_\nKorkeimman oikeuden p\xc3\xa4\xc3\xa4t\xc3\xb6s\n_START_PARAGRAPH_\nTapaus eteni korkeimpaan oikeuteen, joka aikoi aluksi p\xc3\xa4\xc3\xa4tt\xc3\xa4\xc3\xa4 tapauksen suoraan osavaltion korkeimman oikeuden hyv\xc3\xa4ksi, jolloin sen ei olisi tarvinnut ottaa sen enemp\xc3\xa4\xc3\xa4 kantaa kiistanalaiseen orjuuskysymykseen. Se kuitenkin muutti mielens\xc3\xa4 ja 6. maaliskuuta 1857 se totesi \xc3\xa4\xc3\xa4nin 7-2  Scottin olevan yh\xc3\xa4 orja. Oikeus perusteli kantaansa usealla tavalla. Yksi perusteista oli se, ett\xc3\xa4 tummaihoiset olivat osavaltioiden kansalaisia, mutta eiv\xc3\xa4t Yhdysvaltojen, joten Scott ei edes voinut nostaa syytett\xc3\xa4 liitovaltion tasolla. Oikeus my\xc3\xb6s julisti, ett\xc3\xa4 kongressilla ei ollut perustuslaillista oikeutta kielt\xc3\xa4\xc3\xa4 orjuutta, ja lis\xc3\xa4ksi jos orja muutti vapaaehtoisesti toiseen osavaltioon, tuon osavaltion lait p\xc3\xa4\xc3\xa4ttiv\xc3\xa4t h\xc3\xa4nen orjuudestaan._NEWLINE_P\xc3\xa4\xc3\xa4t\xc3\xb6s syvensi maassa olevaa jakoa orjuuden vastustajien ja kannattajien v\xc3\xa4lill\xc3\xa4, ja tuomioistuimen arvovalta k\xc3\xa4rsi kiistanalaisen p\xc3\xa4\xc3\xa4t\xc3\xb6ksen vuoksi. Orjuuden vastustajat hy\xc3\xb6kk\xc3\xa4siv\xc3\xa4t oikeuden p\xc3\xa4\xc3\xa4t\xc3\xb6st\xc3\xa4 vastaan: heid\xc3\xa4n pelkonaan oli, ett\xc3\xa4 seuraavaksi orjuus laillistettaisiin koko maassa. Asiantuntijoiden joukossa p\xc3\xa4\xc3\xa4t\xc3\xb6st\xc3\xa4 pidet\xc3\xa4\xc3\xa4n tuomioistuimen historian huonoimpana. P\xc3\xa4\xc3\xa4t\xc3\xb6s kumottin sis\xc3\xa4llissodan j\xc3\xa4lkeen 1860-luvun loppupuolella, kun perustuslain 13. lis\xc3\xa4ys lopetti orjuuden ja 14. lis\xc3\xa4ys m\xc3\xa4\xc3\xa4r\xc3\xa4si, ett\xc3\xa4 jokainen Yhdysvalloissa syntynyt henkil\xc3\xb6 on Yhdysvaltain kansalainen._NEWLINE_Dred Scott kuoli vuonna 1858, eli jo ennen sis\xc3\xa4llissotaa."